《自堂诗为张亿作》
宋代·郭印

大道绝群伦，古今无匹配。
张子涉其源，超然意冥会。
宴坐一堂空，乾坤皆破碎。
八荒自神游，万法非我对。
眼前郁峥嵘，毫发了无碍。
揭名谅真实，举首谁领解。
咄哉愚痴儿，矜己妄尊大。
一念思遗物，胸次先愦愦。
不见南荣趣，偕来还几辈。
颠倒欲何之，却走山愈背。
吾今识子綦，独立形骸外。
寂寥千载馀，光采炯如在。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。